6.4.2022
EL
Επίσημη Εφημερίδα της Ευρωπαϊκής Ένωσης
C 152/101
4.1.5.
Η κατ’ εξουσιοδότηση πράξη που προβλέπεται ήδη στον κανονισμό για την ταξινομία όσον αφορά την κάλυψη των υπόλοιπων τεσσάρων περιβαλλοντικών στόχων στους τομείς του νερού, της βιοποικιλότητας, της πρόληψης της ρύπανσης και της κυκλικής οικονομίας (δράση 1δ) αποτελεί ένα ευπρόσδεκτο μέτρο προς μια ολιστική προσέγγιση της βιωσιμότητας.
Η ΕΟΚΕ επικροτεί επίσης την ανακοίνωση της Ευρωπαϊκής Επιτροπής να προτείνει κριτήρια αξιολόγησης στο πλαίσιο της βιοποικιλότητας, προκειμένου να συνδεθεί η βιοποικιλότητα με την πολιτική για το κλίμα.
Η επέκταση σε οικονομικές δραστηριότητες ενδιάμεσου επιπέδου περιβαλλοντικής απόδοσης, καθώς και η διαφοροποίηση των οικονομικών δραστηριοτήτων χωρίς σημαντικό αντίκτυπο στην περιβαλλοντική βιωσιμότητα και στις οικονομικές δραστηριότητες που τις επηρεάζουν σημαντικά (δράση 1β) κινούνται επίσης προς τη σωστή κατεύθυνση.
Η έκθεση σχετικά με τις οικονομικές δραστηριότητες με ή χωρίς σημαντικό αντίκτυπο που προβλέπεται στον κανονισμό για την ταξινομία αναμένεται να δημοσιευθεί έως το τέλος του 2021.
Η ΕΟΚΕ ζητεί να τηρηθεί η προθεσμία.
Στο πλαίσιο της επέκτασης του συστήματος ταξινομίας, πρέπει επίσης να λαμβάνεται μέριμνα ώστε να μην δημιουργούνται κενά που θα επιτρέπουν πρακτικές ψευδεπίγραφης οικολογικής ταυτότητας, κυρίως λόγω της αυξημένης πολυπλοκότητας.
4.1.6.
Η ΕΟΚΕ επικροτεί την επέκταση των προτύπων και των σημάτων (δράση 1ε) και ζητεί, μεταξύ άλλων, μεγαλύτερη αποφασιστικότητα για τη θέσπιση ελάχιστων κριτηρίων.
Θα ήταν σημαντική η θέσπιση ενός γενικού πλαισίου για ένα σήμα για χρηματοπιστωτικά μέσα με στόχο τη χρηματοδότηση της μετάβασης, προκειμένου να υπάρχουν σαφώς καθορισμένα και αξιόπιστα σημεία αναφοράς.
Ιδιαίτερη προσοχή χρειάζεται να δοθεί στην παραπλανητική «ψευδεπίγραφη βιώσιμη ταυτότητα», στο πλαίσιο της οποίας ένα θεσμικό όργανο ισχυρίζεται ότι είναι πιο βιώσιμο από περιβαλλοντική ή κοινωνική άποψη απ’ ό,τι στην πραγματικότητα.
Από την άλλη πλευρά, αναμένεται να πραγματοποιηθεί μόνο μία αξιολόγηση ως προς το κατά πόσον το εν λόγω πλαίσιο είναι αναγκαίο έως το 2023.
Ακόμη και όταν πρόκειται για τη δημιουργία ενός δείκτη αναφοράς ΠΚΔ, ανακοινώθηκε μόνο η διενέργεια αξιολόγησης, παρόλο που και εδώ, οι δεσμευτικοί ορισμοί και κανόνες συνιστούν σημαντικά δομικά στοιχεία για την παροχή σαφήνειας την οποία δικαίως απαιτούν οι επενδυτές και η κοινωνία.
4.2.
Ένα πλαίσιο χωρίς αποκλεισμούς για βιώσιμα χρηματοοικονομικά 4.2.1.
Η ΕΟΚΕ εκφράζει την ικανοποίησή της για το γεγονός ότι διευκολύνεται η πρόσβαση των καταναλωτών, των επενδυτών λιανικής και των ΜΜΕ σε βιώσιμη χρηματοδότηση, προκειμένου να καταστεί δυνατή η υλοποίηση μικρότερων έργων σε τοπικό επίπεδο (δράση 2α).
Πρέπει επίσης να διασφαλιστεί το δίκαιο κόστος χρηματοδότησης.
Η προώθηση της γνώσης για τη βιωσιμότητα είναι μια καλή προσέγγιση που ανταποκρίνεται στο αυξανόμενο ενδιαφέρον.
Ωστόσο, η χρηματοοικονομική εκπαίδευση δεν μπορεί να αντικαταστήσει τη σταθερή προστασία των επενδυτών και η έμφαση στη βιωσιμότητα δεν πρέπει να οδηγήσει σε δυσανάλογα υψηλούς κινδύνους.
Κατά την ανάπτυξη ενός πλαισίου χρηματοοικονομικής επάρκειας, πρέπει να υπάρχει εκπροσώπηση από επενδυτές.
4.2.2.
Προκειμένου να βελτιωθεί η υποβολή εκθέσεων σχετικά με τη βιωσιμότητα για τις ΜΜΕ που δεν καλύπτονται από την πρόταση οδηγίας για την υποβολή εκθέσεων σχετικά με τη βιωσιμότητα (9), η ΕΟΚΕ επικροτεί τα σχέδια συμβουλευτικής και την πυξίδα ταξινομίας (δράση 2α).
Είναι σημαντικό να βελτιωθεί και να καταστεί η υποβολή εκθέσεων πιο δεσμευτική, δεδομένου ότι οι οικονομικές δραστηριότητες των μικρότερων εταιρειών μπορούν επίσης να έχουν σημαντικές περιβαλλοντικές επιπτώσεις.
Η ΕΟΚΕ επισημαίνει ότι η κοινωνία των πολιτών στο σύνολό της ενδιαφέρεται ιδιαίτερα για τη βιώσιμη επιχειρηματική πολιτική.
Ειδικότερα, οι πελάτες και οι επενδυτές των ΜΜΕ θα απαιτούν επίσης δηλώσεις σχετικά με τη βιωσιμότητα.
Ωστόσο, στο πλαίσιο ενός απλοποιημένου συστήματος υποβολής εκθέσεων ΠΚΔ, πρέπει να λαμβάνεται μέριμνα για την πρόληψη των πρακτικών ψευδεπίγραφης οικολογικής ταυτότητας.
Επιπλέον, συνιστώνται τα ακόλουθα βήματα: τυποποίηση και συγκρισιμότητα των μη χρηματοοικονομικών πληροφοριών από εταιρείες της ΕΕ, εφαρμογή ρυθμιστικού και εποπτικού πλαισίου για τους παρόχους δεδομένων βιωσιμότητας και διασφάλιση της πρόσβασης σε μη χρηματοοικονομικά ανεπεξέργαστα εταιρικά δεδομένα.
Οι απαιτήσεις υποβολής εκθέσεων δεν αποτελούν αυτοσκοπό και, ως εκ τούτου, δεν θα πρέπει να επιφέρουν υπερβολικούς πόρους και δαπάνες, αλλά να συμβάλλουν αποτελεσματικά στη διαφάνεια με στόχο τη βελτίωση της αποτελεσματικότητας της αγοράς και, ως εκ τούτου, τη διευκόλυνση της καλύτερης πρόσβασης σε χρηματοδότηση.
4.2.3.
Η χρήση ψηφιακών τεχνολογιών για την επίτευξη βιώσιμων χρηματοοικονομικών είναι συνεπής.
Ομοίως, απαιτείται ενσωμάτωση πτυχών της βιωσιμότητας στις τεχνολογίες (δράση 2β).
Ο συντονισμός των μέτρων για την προώθηση της ολιστικής βιωσιμότητας, της ψηφιοποίησης και της αντιμετώπισης της κρίσης λόγω της πανδημίας COVID-19 δημιουργεί συνέργειες που πρέπει να ενισχυθούν ώστε οι δράσεις της ΕΕ να έχουν τον μεγαλύτερο δυνατό αντίκτυπο.
Στο πλαίσιο του σχεδιασμού πράσινων προϋπολογισμών (δράση 2ε), η ΕΟΚΕ συνιστά τη σύνδεσή τους με έναν (μελλοντικό) χρυσό κανόνα για τις επενδύσεις.
Γενικά, είναι λυπηρό το γεγονός ότι ούτε εδώ προβλέπεται ολιστική προσέγγιση όσον αφορά τη βιωσιμότητα.
Σε περίπτωση επιμερισμού των κινδύνων, πρέπει να λαμβάνεται μέριμνα ώστε να μην υπάρχει μονόπλευρη επιβάρυνση και μεταφορά κινδύνου εις βάρος του δημόσιου τομέα.
4.2.4.
Η αύξηση της ασφαλιστικής κάλυψης σε σχέση με περιβαλλοντικούς κινδύνους αποτελεί προσαρμογή στην πραγματικότητα (δράση 2γ).
Σύμφωνα με την Ευρωπαϊκή Επιτροπή, μια μικρή αύξηση μπορεί να μειώσει σημαντικά το κόστος των καταστροφών που σχετίζονται με το κλίμα για τους φορολογούμενους και τις κυβερνήσεις, γεγονός που η ΕΟΚΕ επικροτεί θερμά.
Από την άλλη πλευρά, τα προτεινόμενα μέτρα τα οποία αφορούν, για παράδειγμα, τον εντοπισμό παραδειγμάτων βέλτιστων πρακτικών, φαίνεται να είναι εξαιρετικά αμυντικά.
Σε κάθε περίπτωση, οι κοινωνικοί εταίροι και η κοινωνία των πολιτών πρέπει να συμμετέχουν σε διάλογο σχετικά με την (κλιματική) ανθεκτικότητα.
(9)
Πρόταση οδηγίας όσον αφορά την υποβολή εκθέσεων βιωσιμότητας από τις εταιρείες [COM(2021) 189 final].